На основу члана 26. став 1. Закона о јавном дугу („Службени гласник РС”, бр. 61/05, 107/09, 78/11, 68/15, 95/18 и 91/19),

Влада доноси

У Р ЕД Б У

О ИЗМЕНАМА И ДОПУНАМА УРЕДБЕ О ОПШТИМ УСЛОВИМА ЗА ЕМИСИЈУ И ПРОДАЈУ ДРЖАВНИХ ХАРТИЈА ОД ВРЕДНОСТИ НА ПРИМАРНОМ ТРЖИШТУ

Члан 1.

У Уредби о општим условима за емисију и продају државних хартија од вредности на примарном тржишту („Службени гласник РС”, бр. 100/14, 78/17, 66/18 и 78/18), у члану 2. тачкa 1) мења се и гласи:

„1) Државне хартије од вредности (у даљем тексту: државне хартије) су финансијски инструменти чија је вредност исказана у домаћој или страној валути, о чијој емисији, у складу са законом, одлучује Влада или министар надлежан за послове финансија (у даљем тексту: министар) или лице које он овласти, а које се региструју у облику електронског записа у Централном регистру, депоу и клирингу хартија од вредности а.д. Београд (у даљем тексту: Централни регистар) на емисиони рачун Републике Србије;”.

Тачкa 17) мења се и гласи:

„17) Извршна стопа приноса представља стопу по којој се реализује емисија хартија, а у складу са којом се утврђује јединствена продајна цена на свакој појединачној аукцији државних хартија (метод јединствене цене), односно највишу извршну стопу од свих прихваћених извршних стопа, на основу којих се одређују извршне стопе по којима се налози реализују (метод вишеструке цене);”.

Тачкa 24) мења се и гласи:

„24) Реотварање емисије представља продају државних хартија које раније нису продате у целости у оквиру емисије у којој су понуђене, као и додатну продају државних хартија у оквиру емисије у којој су раније продате у целости понуђене државне хартије (повећање обима емисије);”.

Члан 2.

У члану 4. додају се ст. 2. и 3, који гласе:

„На аукцијама из става 1. овог члана могу се продавати и државне хартије у оквиру реотварања емисије.

Код реотварања емисије са повећањем обима емисије – додатна продаја државних хартија са истим карактеристикама које се односе на валуту, купонску стопу и датум доспећа, државне хартије се издају у складу са актом о емисији и обједињују се у јединствену емисију са раније емитованим државним хартијама ових карактеристика.ˮ.

Члан 3.

У члану 23. став 4. мења се и гласи:

„Поступак клиринга и салдирања по основу примарне продаје државних хартија врши Централни регистар и/или страно правно лице које обавља послове клиринга и салдирања.”.

Члан 4.

У члану 29. став 3. брише се.

Досадашњи став 4. постаје став 3.

Члан 5.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-9243/2020-1

У Београду, 19. новембра 2020. године

В Л А Д А

ПРЕДСЕДНИК

Ана Брнабић, с.р.